Taakspan vir kragtariewe in Pta aangewysFoto: Vincent Tantardini/Unsplash.com ŉ Spesiale taakspan is ná Maandagaand se veelpartykoukus van die Tshwane-metroraad aangewys om die elektrisiteitstariewe vir die Jakarandastad te hersien. Die taakspan, wat uit politici en tegnici van die metroraad bestaan, het Dinsdagoggend dringend vergader waar almal dit glo eens was dat veral die vaste heffing wat vir elektrisiteitspunte in die stad beoog word, aandag moet kry. “Die gevoel was dat dit nie R200 moet beloop nie en dit selfs nie eers op R120 gelos kan word nie, want dit sal kleiner verbruikers erg negatief beïnvloed,” het Awie Erasmus, VF Plus-raadslid en voorsitter van die Tshwane-metroraad se openbarerekeningekomitee, gesê. Erasmus het ook gesê die VF Plus se voorstelle om die verhoging van elektrisiteitstariewe tot tussen 10% en 13% te beperk is goed deur die taakspan ontvang. Die metroraad het verlede week verskeie gesprekke gehad na ŉ berig in die Rapport uitgewys het dat veral huishoudings in die hoofstad wat minder krag gebruik ŉ werklike tariefverhoging van meer as 80% in die gesig staar. Dit is veral toegeskryf aan die metro se planne om volgens die stad se goedgekeurde begrotingsdokument ŉ vaste heffing van R200 vir ŉ elektrisiteitspunt in te stel. Abel Tau, burgemeesterskomiteelid vir nutsdienste by die metro, het in ŉ mediaverklaring ontken dat die tariefverhoging so buitensporig hoog sal wees. Tau het toe gesê die vaste heffing sal net R120 wees en slegs op verbruikers ingestel word wat meer as 650 kWh elektrisiteit per maand gebruik. Hy het verder benadruk dat die metroraad by Nersa se riglyne van ŉ 13,07%-verhoging van elektrisiteitstariewe sal hou. Erasmus het gesê die taakspan se voorstelle sal nou aan ŉ spesiale vergadering van die burgemeesterskomitee voorgelê word waarna dit Donderdag by die Tshwane-metro se maandelikse raadsvergadering sal dien. “Die voorgestelde tariewe vir ŉ kWh kan nog nie bekendgemaak word nie, maar dit behoort na die raadsvergadering beskikbaar te wees en sal van 1 Julie af in werking tree,” het hy bygevoeg.